Kitab Suci Bocah nyuguhaké Wong Sugih, Wong Mlarat
Ditulis déning: Edward Hughes Digambari déning: M. Maillot, Lazarus Alastair Paterson Dibesut déning: M. Maillot, Sarah S. Diterjemahaké déning: Endang Supardan Diproduksi déning: Bible for Children ©2022 Bible for Children, Inc. Kowe duwé hak motokopi utawa nyithak crita iki, waton ora kanggo diedol.
Yésus ngerti nèk akèh Panggedhe Agama sing nresnani dhuwit ngungkuli nresnani Gusti Allah. Dhèwèké nyritakake apa sing kedadeyan karo wong loro, lan kenapa ora ana gunane duwe kasugihan tanpa Gusti Allah. Kasugihan ora bisa tuku urip karo Gusti Allah ing Swarga.
Ing kono ana wong sugih sing nganggo sandhangan apik lan regane larang. Dhèwèké nganggo busana kaya raja.
Wong sugih mau uga mangan enak banget. Saben dhaharan kaya pésta gedhe. Dhèwèké duwé dhuwit akèh, bisa tuku apa waé sing arep dipangan kanggo sarapan, mangan awan, mangan bengi - utawa kanggo cemilan.
Ing régoling omahe wong sugih mau ana wong ngemis mlarat, lara lan kaliren. Jenengé Lazarus.
Lazarus kebak lara. Dhèwèké bisa uga nandhang penyakit. Dhèwèké bisa uga nandhang tatu lan benjut saka wong liya sing jahat marang dhèwèké. Mungkin dhèwèké lara amarga ora duwe panganan sing enak kaya susu, sayuran utawa daging.
Lazarus kepéngin mangan. Dhèwèké wis seneng entuk sisa-sisa panganan sing tiba saka mejane wong sugih.
Asu-asu saka kadhang marani pengemis sing ora duwe daya kuwi. Padha ngambus lan dilat tatune. Kayane ora ana sing peduli yen Lazarus keluwen.
Esuke, Lazarus wis ora tangi. Wong kere kaliren, wong ngemis tanpa kanca wis ninggalake urip iki. Lazarus wis mati.
Kabungahan diwiwiti kanggo Lazarus nalika dhèwèké mati. Yésus ngendika yen para malaékat nggawa Lazarus neng Abraham. Lazarus dilipur déning Gusti Allah.
Wong sugih mau uga mati. Kabeh dhuwite ora bisa nylametake nyawane. Nalika pati teka, ora ana sing bisa nyegah.
Wong sugih mau dikubur. Mbok menawa iku panguburan gedhe. Mbokmenawa wong-wong padha ngalem wong sugih amarga pinter lan sukses. Nanging pangalembanane wong-wong mau ora nulungi dhèwèké. Wong sugih mau ana ing Naraka.
Ing naraka, wong sugih mau nguwuh-uwuh, "Dhuh Rama Abraham, mugi karsaa ngutus Lazarus supados nyelupaken pucuking drijinipun wonten ing toya lan ngadhemaken ilat kawula, awit kawula nandhang sangsara ing geni punika."
"Ing uripmu kowé duwe kabeh nanging Lazarus ora duwe apa-apa," Abraham ngelingake wong sugih mau. "Saiki Lazarus wis dilipur lan kowé disiksa. Ora ana wong sing bisa nyabrang jurang gedhe antarane kowé lan aku."
"Lazarus kengkenen ngélingaken limang sedulur-sedulur kula," panjaluké wong sugih mau. "Kula mboten kersa sedulur-sedulur kula wau nganti wonten ing papan siksa niki."
Abraham mangsuli, "Sedulur-sedulurmu nduwèni Sabdané Gusti Allah. Nèk limang sedulurmu kuwi ora precaya marang Kitab Suci, dhèwèké ora bakal precaya nèk Lazarus tangi saka kuburan.
Wektu Yésus rampung crita bab wong sugih lan Lazarus, para panggedhe agama padha mbathin, "Apa aku nresnani bandha luwih saka nresnani "Gusti Allah?" Saiki wong-wong kuwi ngerti apa sing bakal kelakon nèk ora nggatèkké tembungé Gusti Allah.
Wong Sugih, Wong Mlarat Crita saka Pangandikané Gusti, Kitab Suci bisa digolèki ing Lukas 16 "'Kawedharipun pangandika Paduka punika madhangi'." Jabur 119:130
44 Cunthel
Crita Kitab Suci iki nyritaaké bab Gusti Allahé awaké dhéwé sing luwar biasa, sing nitahaké kita kabèh, sing ngersaaké supaya kowé wanuh marang Panjenengané. Gusti Allah pirsa yèn awaké dhéwé wis nglakoni prakara sing èlek-èlek, sing disebut déning Gusti Allah, dosa. Ukumané dosa iku pepati, nanging Gusti Allah banget olèhé ngasihi marang kowé, mula ngirim Putrané Ontang Anting, utawa Putra sing ora ana Tunggale, asmané Yésus, supaya séda disalib. Yesus diukum sebab dosa-dosamu. Banjur Gusti Yésus wungu manèh saka séda lan kondur menyang Swarga! Yen kowé pracaya marang Gusti Yésus lan nyuwun pangapura tumrap dosa-dosamu, Panjenengané bakal maringi pangapura! Panjenengané bakal rawuh lan urip nang atimu saiki uga, lan kowé bakal urip bareng Panjenengané saklawasé. Yen kowé percaya yen iki bener, mara matura marang Gusti mengkéné: Gusti Yésus ingkang kawula tresnani, kawula pitados bilih Paduka punika Gusti, lan sampun manjalma dados manungsa supados séda kanggé nyirnaaken dosa- dosa kawula, lan sakpunika Paduka sampun gesang malih. Mugi rawuha ing gesang kawula lan apuntenana sedaya dosa kawula, supados kawula nggadhahi gesang énggal ing wekdal punika, lan bénjang badhé sesarengan kaliyan Paduka salaminipun. Mugi mitulungi kawula supados saged tansah mbangun turut dhumateng Paduka sarta gesang kagem Paduka, dados putra Paduka. Amin. Macaa Kitab Suci lan geguneman karo Gusti Yésus saben dina! Yohanes 3:16